תמונות יפואיות

תמונות יפואיות היא סדרת ספרים בהוצאת ספריית מעריב, על פי טור קבוע שכתב מנחם תלמי במוסף "מעריב". לטורים נלוו איורים של שמואל כץ. שמות הספרים: "תמונות יפואיות" (1979), "תמונות יפואיות: סיבוב שני" (1982), "יפו סבאבה: תמונות יפואיות: סיבוב שלישי" (1983) ו"פעמיים טורקי!" (1986).

כל ספר מורכב מכ-20 סיפורים קצרים, לרוב בעלי פואנטה, הכתובים בסגנון דיבורי ועושים שימוש עתיר בסלנג ובז'רגון העברייני של "ג'מעת יפו". מסופר בהם על חייהם ומקומות הבילוי שבהם היו "הג'מעה" נוהגים לשבת, לאכול, לשתות, לדבר ולהשקיף על בחורות, ביניהם "הקפה של היווני", "המדרכה של ג'מילי", מסעדת הדגים של עזרא ועוד. כמעט לכל דמות ישנו כינוי – "הקפיץ", "הטורקי", "הדוחף", "הזורק החוצה", וכדומה. שמות דמויות נוספות הם סלומון הגדול, חזוקה, חצ'ורה הזקנה, שלמה הרומני, שמעון הסורי, ארמנדו היפה ועוד.

הסיפורים עוסקים בהווי החיים ה"תחתיים" ביפו, בעיקר של גברים אשר לדידם פשיעה וישיבה בכלא אינם חריגים למציאות. בספר ניתן למצוא שלל ביטויים ודימויים רבים. אלו המתייחסים, בין שאר הנושאים, גם לאברי מין ("בונבונים", "עיגולים" ו"וובוס חמינאדוס", "ברוך הבא" וכדומה).

שלא במסגרת הוצאת ספריית מעריב, וקודמה לסדרה, יצאו הספרים "כשגבר היה גבר" ("מסדה", 1970) ו"הבונבונים הכי יפים" ("מסדה", 1978). בספרים אלה מתואר הווי דומה לזה של סדרת "תמונות יפואיות" אבל לא בהכרח ביפו, והדמויות הראשיות והמכוננות של הסדרה לא מופיעות בהם. בדומה ל"תמונות יפואיות" לפי העטיפה, בספרים אלה ניתנת "רשות הדיבור לאנשי הפרברים, למכתפי המשאות, לנהגים מגודלי שריר ושפם... אשר "עיצבו" את העברית לצרכיהם ... מונולוגים ודיאלוגים המושמעים מפי אנשי עולם-תחתון..."

סדרת הטלוויזיה

בשנים 1995–1996 הופקה בעקבות הספרים גם סדרת טלוויזיה בת 12 פרקים של 22 דקות כל אחד בממוצע, בבימויים של אריק לובצקי ומתי הררי, שגם כתבו את התסריט בשיתוף עם אביב טלמור המבוסס על אותם הספרים. מפיק הסדרה מיכה שרפשטיין. הסדרה שודרה בערוץ 3 בכבלים (כיום הוט 3).

הצילומים התקיימו באתרים שונים בעיר יפו, כאשר אחד מהאתרים הבולטים שבהם הוא נמל יפו.

בשנת 2008 יצאה הסדרה לאור ב-DVD, כולל תוספות סביב הסדרה על גבי שני תקליטורים בהוצאת NMC.

באוקטובר 2020 החלה התעניינות בקרב קבוצת הפייסבוק של הסדרה, כאשר הסדרה נחשפה שוב בקטעים קצרים, ושודרה בשידורים חוזרים בערוץ 24, וכן הייתה זמינה בפלטפורמת ה-VOD, דבר שחשף אליה צופים רבים שלא ראו את הסדרה כאשר יצאה לראשונה. הכותבים הבטיחו שיהיה המשך לסדרה. בשנת 2025 יצא הסרט "תמונות יפואיות", עם חלק מהשחקנים ששיחקו בסדרה המקורית.

בסדרת הטלוויזיה שיחקו בין היתר אורי גבריאל בתפקיד "סלומון הגדול", ג'וליה מסלאווי בתפקיד חצ'ורה, גבי דן בתפקיד פרוספר, מוטי בן-ישי בתפקיד חזוקה, לוטוף נוייסר בתפקיד אביו של חזוקה, גסאן עבאס בתפקיד אלברט "הבקבוק", שמיל בן ארי בתפקיד פקד חביליו, מאיר אלעזרה בתפקיד דוד הקפיץ, עמוס לביא בתפקיד "הנץ", סלים דאו בתפקיד ג'מילי, אריה אליאס בתפקיד אבו נאג'י, ששי סמוכה בתפקיד "לוי הקטן", אורנה בנאי בתפקיד לונה, מיכאל אליעזר בתפקיד מנו, דני מוזס בתפקיד ג'ינו. בתפקידי אורח: פנינה טורנה, חיים זנאתי, ירון לוי סבג, ריטה שוקרון, איציק קונפינו, אורי קלאוזנר, שרון זליקובסקי, יגאל עדיקא, רוני בליץ, אסי לוי, שרון דוראני, אלברט אילוז, הראל נוף, ראובן דיין, עדי לב, לואיס רוזנברג, ואדים קוטלרוב,  אתי גרוטס, מאיר שטרית ואחרים.

רשימת הפרקים בסדרה:
 הפרוטקשן הגדול
 איך הפסיק לוי להיות סרנבול
 מלאך המוות של יפו
 נוסעים לברכה אמבולנס
 תעלומת שני היהלומים חלק א'
 תעלומת שני היהלומים חלק ב'
 למה אין מפתח בבית של חצ'ורה
 היאכטה של פאפויו
 המכונית הממולכדת של חזוקה
 הנקמה המתוקה של חצ'ורה
 הכיסא הריק של פרוספר
 עסקת חליפין

 במדיות נוספות 
 ב-2009 הפקה בימתית של "תמונות יפואיות" בבימוי שמעון מימרן הוצגה בתיאטרון בית לסין.
גרסה מחודשת של ההצגה "תמונות יפואיות" הוצגה גם ב-2018, לאחר מותו של מנחם תלמי.
 ב-2021 יצא לאור סרט דוקומנטרי אודות הסדרה בהפקתם של אורי רותם ודבורית שרגל.
 ב-10 באפריל 2025, יצא לאקרנים הסרט "תמונות יפואיות", לאחר 30 שנה מאז הפקת הסדרה, הקאסט כולל חלק מהשחקנים ששיחקו בסדרה. הסרט בוים בידי אריק לובצקי ומתי הררי, שביימו גם את הסדרה שלושה עשורים קודם לכן.

קישורים חיצוניים

 "תמונות יפואיות סדרת הטלוויזיה", מאת אלי אשד


 הערות שוליים 

קטגוריה:ספרים בעברית
קטגוריה:סדרות ספרים בעברית
קטגוריה:ספרי ספריית מעריב
קטגוריה:סיפורי תל אביב-יפו
קטגוריה:סדרות טלוויזיה המבוססות על ספרים
קטגוריה:סדרות טלוויזיה ישראליות
קטגוריה:סדרות טלוויזיה ישראליות שעלו לשידור בשנת 1995